U-I-192/12
Natisni
Opravilna št.:
U-I-192/12
Datum odločitve:
20. 9. 2012
ECLI:
ECLI:SI:USRS:2012:U.I.192.12
Akt:
Odlok o ustanovitvi javnega vzgojno-izobraževalnega zavoda Osnovna šola Borisa Kidriča Kidričevo (Uradno glasilo slovenskih občin, št. 22/12), 1. čl., 7. čl., 9. čl., 12. čl., 20. čl., 37. čl., 42. čl. in 45. čl.

Odlok o ustanovitvi javnega vzgojno-izobraževalnega zavoda Osnovna šola Cirkovce (Uradno glasilo slovenskih občin, št. 22/12), 1. čl., 7. čl., 9. čl., 12. čl., 20. čl., 37. čl., 42. čl. in 45. čl.
Izrek:
Pobuda za začetek postopka za oceno ustavnosti in zakonitosti 1., 7., 9., 12., 20., 37., 42. in 45. člena Odloka o ustanovitvi javnega vzgojno-izobraževalnega zavoda Osnovna šola Borisa Kidriča Kidričevo (Uradno glasilo slovenskih občin, št. 22/12) ter 1., 7., 9., 12., 20., 37., 42. in 45. člena Odloka o ustanovitvi javnega vzgojno-izobraževalnega zavoda Osnovna šola Cirkovce (Uradno glasilo slovenskih občin, št. 22/12) se zavrže.
Evidenčni stavek:
Ustavno sodišče v postopku za oceno ustavnosti in zakonitosti predpisa ni pristojno presojati posamičnega akta.
Geslo:
1.5.51.1.27.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Nepristojnost za presojo - Posamičnih aktov in dejanj/izvajanja predpisa.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Vrtec Kidričevo, Kidričevo
Datum vloge:
27. 7. 2012
Vrsta odločitve:
sklep
Vrsta rešitve:
zavrženje
Dokument:
US29840
Dokument v PDF obliki:
U-I-192-12.pdf
139 KB
Prenesite datoteko
U-I-192/12-4
20. 9. 2012
SKLEP
Ustavno sodišče je v postopku za preizkus pobude Vrtca Kidričevo, Kidričevo, ki ga zastopa Darjan Lampič, odvetnik iz Maribora, na seji 20. septembra 2012
sklenilo:
Pobuda za začetek postopka za oceno ustavnosti in zakonitosti 1., 7., 9., 12., 20., 37., 42. in 45. člena Odloka o ustanovitvi javnega vzgojno-izobraževalnega zavoda Osnovna šola Borisa Kidriča Kidričevo (Uradno glasilo slovenskih občin, št. 22/12) ter 1., 7., 9., 12., 20., 37., 42. in 45. člena Odloka o ustanovitvi javnega vzgojno-izobraževalnega zavoda Osnovna šola Cirkovce (Uradno glasilo slovenskih občin, št. 22/12) se zavrže.
OBRAZLOŽITEV
1. Pobudnik izpodbija 1., 7., 9., 12., 20., 37., 42. in 45. člen v izreku navedenih odlokov, na podlagi katerih se ukinja doslej samostojni vzgojno-varstveni zavod Vrtec Kidričevo ter se priključuje vzgojno-izobraževalnima zavodoma Osnovni šoli Borisa Kidriča in Osnovni šoli Cirkovce. Zatrjuje, da sta izpodbijana odloka v nasprotju z Zakonom o organizaciji in financiranju vzgoje in izobraževanja (Uradni list RS, št. 16/07 – uradno prečiščeno besedilo, 36/08, 58/09 in 20/11 – ZOFVI) in Odredbo o pogojih za ustanavljanje javnih vrtcev (Uradni list RS, št. 11/99). Zatrjuje, da Odloka spreminjata status vrtca v nasprotju z njunimi določbami o postopku ustanovitve javnega vrtca in o statusno pravnih spremembah javnega zavoda. Izpodbijana odloka naj bi bila tudi v neskladju s 54. členom Zakona o zavodih (Uradni list RS, št. 12/91 in 8/96 – v nadaljevanju ZZ), ker naj ZZ ne bi omogočal takšnega načina prenehanja zavoda, kot je določen z izpodbijanima odlokoma. Pobudnik Ustavnemu sodišču predlaga, naj do končne odločitve začasno zadrži izvrševanje izpodbijanih odlokov oziroma vsaj izpodbijanih določb obeh izpodbijanih odlokov.
2. Na podlagi prvega odstavka 160. člena Ustave odloča Ustavno sodišče med drugim o ustavnosti in zakonitosti predpisov in splošnih aktov za izvrševanje javnih pooblastil. Izpodbijana odloka nista predpisa, temveč akta o ustanovitvi javnih zavodov – individualno določenih pravnih oseb. Takšen akt je posamičen akt, čeprav ju je sprejel Občinski svet Občine Kidričevo v obliki odloka. Njune določbe o sestavi in dejavnosti zavodov, organizaciji in organih ter druge določbe, pomembne za delo javnega zavoda, niso splošne določbe, temveč so po vsebini posamične določbe, ki veljajo le za določen javni zavod (tako Ustavno sodišče že npr. v sklepu št. U-I-105/92 z dne 9. 11. 1994, OdlUS III, 120, sklepu št. U-I-76/94 z dne 5. 5. 1994, OdlUS III, 44, sklepu št. U-I-58/96 z dne 6. 3. 1997, OdlUS VI, 33 in sklepu št. U-I-235/98 z dne 21. 10. 1999, OdlUS VIII, 230).
3. Ker Ustavno sodišče v postopku za oceno ustavnosti in zakonitosti predpisa ni pristojno presojati posamičnega akta, je treba pobudo zavreči.
4. Iz sodnega registra je razvidno, da je bil pobudnik v času odločanja Ustavnega sodišča zaradi pripojitve k prevzemnima zavodoma 22. 8. 2012 izbrisan iz tega registra. Ustavno sodišče se z vprašanjem procesne predpostavke obstoja pobudnika oziroma morebitne pravne kontinuitete ni ukvarjalo, ker je treba pobudo v vsakem primeru zavreči zaradi nepristojnosti.
5. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10 in 56/11) v sestavi: predsednik dr. Ernest Petrič ter sodnice in sodniki dr. Mitja Deisinger, dr. Dunja Jadek Pensa, mag. Marta Klampfer, dr. Etelka Korpič – Horvat, mag. Miroslav Mozetič, Jasna Pogačar, dr. Jadranka Sovdat in Jan Zobec. Sklep je sprejelo soglasno.
dr. Ernest Petrič
Predsednik